Solidariteit gaan Schweizer-onnie verteenwoordigDie foto waaroor die herrie woed en waarop gesien kan word hoe gr. 1’s blykbaar volgens hul ras geskei is. Foto: Twitter Die vakbond Solidariteit sal die onderwyseres van Laerskool Schweizer-Reneke verteenwoordig wat vandeesweek geskors is weens ŉ rasseherrie oor ŉ foto wat op die eerste skooldag in ŉ Graad R-klaskamer by die skool geneem is. Dr. Dirk Hermann, bestuurshoof van Solidariteit, het Vrydagaand bevestig dat die vakbond vir Elana Barkhuizen sal verteenwoordig teen haar “onregmatige skorsing”. “Ons het die beste regspan aangestel. Dit was ŉ boendoehof wat haar in die openbaar skuldig bevind het. Die ware weergawe gaan talle hoëprofielmense met rooi gesigte laat. Dit is ŉ onskuldige juffrou met ŉ goeie hart dié,” sê Hermann. Maroela Media het vroeër berig die sage het begin nadat ŉ ouer woedend gereageer het op ŉ foto wat op ŉ WhatsApp-groep gestuur is waar gesien kan word hoe wit kinders in ŉ klas by die skool almal saam by ŉ groot tafel in die middel van die klas sit, terwyl vier swart kinders alleen by ŉ tafel voor die deur van die klas sit. Verskeie politici, politieke partye en organisasies het woedend op die foto gereageer en meen dit is duidelik dat die leerders in die klas volgens ras geskei is. Selfs die Mensregtekommissie het ŉ ondersoek na beweerde rassisme en ŉ gebrek aan transformasie by die skool van stapel gestuur. Barkhuizen is Donderdag geskors hangende ŉ ondersoek na die voorval en volgens berigte bestaan die moontlikheid dat ŉ tweede onderwyseres ook geskors kan word. Jozeph du Plessis, voorsitter van die skool se beheerliggaam, het vroeër aan Maroela Media ontken dat die kinders op grond van ras geskei is en sê die omstrede foto is kort ná die begin van die eerste skooldag geneem toe almal nog vreemd en onseker was. “[Die onderwyseres] het waarskynlik die gevoel gekry om die kinders bymekaar te laat sit sodat hulle mekaar kan console,” het hy gesê. Nog ŉ foto wat op dieselfde dag in die klas geneem is waar gesien kan word hoe swart en wit leerders by mekaar sit. Foto: Twitter ŉ Ouer het vroeër die week aan Maroela Media gesê die vier leerders wat apart op die foto sit, het eers Woensdagoggend aan die skool ingeskryf en die onderwyseres het toe reeds plekke beplan vir die 18 leerders in die klas wat vroegtydig ingeskryf is. Hulle is egter later rondgeskuif sodat swart en wit kinders tussen mekaar gesit het. Nog foto’s wat in die klas geneem is, toon hoe hulle gemeng sit en oënskynlik lekker met mekaar gesels en speel, onbewus van die herrie wat aan’t broei is. Barkhuizen se lot sal eers bekend wees nadat die departement van onderwys se ondersoek na die voorval afgehandel is, maar die verwagting is dat daar sterk politieke teenkanting teen haar heraanstelling sal wees. Die EFF het reeds Vrydagmiddag ŉ verklaring uitgereik waarin die party daarop aandring dat “die onderwyseres wat kinders op grond van hul velkleur geskei het”, afgedank word. Die Jong Kommunisteliga dring ook daarop aan dat Barkhuizen met ŉ swart onderwyser vervang moet word. Lees alle vorige berigte oor Laerskool Schweizer-Reneke op Maroela Media.